Návrh ROZHODNUTIE RADY o podpise rámcovej dohody medzi Európskou úniou a Kosovom ( o všeobecných zásadách účasti Kosova na programoch Únie v mene Európskej únie /* COM/2013/0218 final - 2013/0114 (NLE) */





DÔVODOVÁ SPRÁVA 1. KONTEXT NÁVRHU Európska komisia vo svojom oznámení z októbra 2009 s názvom „Kosovo* – napĺňanie európskej perspektívy krajiny“ odporučila preskúmať možnosť rámcovej dohody s Kosovom o všeobecných zásadách jeho účasti na programoch Únie a na tomto základe vypracovať smernice na rokovania. Európska komisia svoj návrh smerníc na rokovania prijala v marci 2011 a predložila ho Rade. Rada pre zahraničné veci návrh smerníc na rokovania prijala 22. októbra 2012. Rada pre všeobecné záležitosti na svojom zasadnutí 11. decembra 2012 uvítala pokračujúce úsilie Európskej komisie v súvislosti s rokovaniami o rámcovej dohode s Kosovom týkajúcej sa jeho účasti na programoch Únie a zámer Komisie podať Rade správu v prvej polovici roka 2013. Kosovo svoj súhlas s návrhom rámcovej dohody potvrdilo písomne 16. januára 2013. 2. PRÁVNE PRVKY NÁVRHU Právnym základom tohto návrhu je článok 212 Zmluvy o fungovaní Európskej únie v spojení s jej článkom 218 ods. 5. Hmotnoprávnym základom je článok 212 ZFEÚ vzhľadom na to, že cieľom a obsahom opatrenia je vykonávať činnosti hospodárskej, finančnej a technickej spolupráce s Kosovom v zmysle uvedeného článku. 2013/0114 (NLE) Návrh ROZHODNUTIE RADY o podpise rámcovej dohody medzi Európskou úniou a Kosovom * o všeobecných zásadách účasti Kosova na programoch Únie v mene Európskej únie RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 212 v spojení s jej článkom 218 ods. 5, so zreteľom na návrh Európskej komisie, keďže: (1) Európska rada na svojom decembrovom zasadnutí v roku 2007 zdôraznila, že Únia je pripravená zohrávať vedúcu úlohu pri posilňovaní stability v regióne, uviedla, že Únia je pripravená pomáhať Kosovu na ceste k udržateľnej stabilite, a potvrdila, že Únia je pripravená pomáhať hospodárskemu a politickému rozvoju prostredníctvom jasnej európskej perspektívy v súlade s európskou perspektívou regiónu. (2) Rada pre všeobecné záležitosti na svojom decembrovom zasadnutí v roku 2009 uvítala oznámenie Európskej komisie z októbra 2009 s názvom „Kosovo – napĺňanie európskej perspektívy krajiny“[1] a vyzvala Komisiu, aby prijala potrebné opatrenia na podporu pokroku Kosova smerujúceho k členstvu v Únii v súlade s európskou perspektívou pre tento región. Zdôraznila dôležitosť opatrení súvisiacich s obchodom a vízami a nabádala Európsku komisiu, aby umožnila Kosovu zúčastňovať sa na programoch Únie, začleniť Kosovo do rámca hospodárskeho a fiškálneho dohľadu, aktivovať druhú zložku v rámci nástroja predvstupovej pomoci a posilniť dialóg v rámci procesu stabilizácie a pridruženia. (3) Rada pre všeobecné záležitosti na svojom zasadnutí v roku 2009 so záujmom očakávala návrh Európskej komisie, ktorý Kosovu umožní zúčastňovať sa na programoch Únie. Európska komisia vydala svoj návrh v marci 2011. (4) Rada pre všeobecné záležitosti na svojom decembrovom zasadnutí v roku 2011 potvrdila svoje odhodlanie dosiahnuť dohodu o účasti Kosova na programoch Únie bez toho, aby boli dotknuté pozície členských štátov k otázke štatútu. (5) Rada 22. októbra 2012 poverila Európsku komisiu začatím rokovaní s Kosovom o jeho účasti na programoch Únie. Európska komisia prerokovala v mene Únie rámcovú dohodu o všeobecných zásadách účasti Kosova na programoch Únie. (6) Kosovo vyjadrilo želanie zúčastniť sa na niekoľkých programoch Únie. (7) Cieľom dohody je vykonávať činnosti hospodárskej, finančnej a technickej spolupráce s Kosovom v zmysle článku 212 ZFEÚ. (8) Špecifické podmienky vrátane príslušného finančného príspevku týkajúce sa účasti Kosova na každom konkrétnom programe by sa mali stanoviť v dohode medzi Európskou komisiou, ktorá koná v mene Európskej únie, a orgánmi Kosova. (9) Podpisom tejto rámcovej dohody nie sú dotknuté pozície členských štátov Únie k otázke štatútu Kosova, o ktorom sa rozhodne v súlade s ich vnútroštátnou praxou a medzinárodným právom. (10) Dohoda by sa mala podpísať v mene Únie s výhradou jej neskoršieho uzatvorenia, PRIJALA TOTO ROZHODNUTIE: Článok 1 Podpis rámcovej dohody medzi Európskou úniou a Kosovom o všeobecných zásadách účasti Kosova na programoch Únie (ďalej len „dohoda“) v mene Európskej únie sa týmto schvaľuje s výhradou uzatvorenia uvedenej dohody. Text dohody, ktorá sa má podpísať, je pripojený k tomuto rozhodnutiu. Článok 2 Generálny sekretariát Rady vydá pre osobu(-y), ktorú(-é) určí vyjednávač dohody, plnú moc na podpis dohody s výhradou jej uzatvorenia. Článok 3 Toto rozhodnutie nadobúda účinnosť dňom jeho prijatia. V Bruseli Za Radu predseda PRÍLOHA Návrh rámcovej dohody medzi Európskou úniou a Kosovom o všeobecných zásadách účasti Kosova na programoch Únie EURÓPSKA ÚNIA, ďalej len „Únia“, na jednej strane a KOSOVO, ďalej len „ Kosovo“, na strane druhej, ďalej spolu len „zmluvné strany“, keďže: (1) Európska rada na svojom decembrovom zasadnutí v roku 2007 zdôraznila, že Únia je pripravená zohrávať vedúcu úlohu pri posilňovaní stability v regióne, uviedla, že Únia je pripravená pomáhať Kosovu na ceste k udržateľnej stabilite, a potvrdila, že Únia je pripravená pomáhať hospodárskemu a politickému rozvoju prostredníctvom jasnej európskej perspektívy v súlade s európskou perspektívou regiónu. (2) Rada pre všeobecné záležitosti na svojom decembrovom zasadnutí v roku 2009 uvítala oznámenie Európskej komisie z októbra 2009 s názvom „Kosovo – napĺňanie európskej perspektívy krajiny[2]“ a vyzvala Komisiu, aby prijala potrebné opatrenia na podporu pokroku Kosova smerujúceho k členstvu v Únii v súlade s európskou perspektívou pre tento región. Zdôraznila dôležitosť opatrení súvisiacich s obchodom a vízami a nabádala Európsku komisiu, aby umožnila Kosovu zúčastňovať sa na programoch Únie, začleniť Kosovo do rámca hospodárskeho a fiškálneho dohľadu, aktivovať druhú zložku v rámci nástroja predvstupovej pomoci a posilniť dialóg v rámci procesu stabilizácie a pridruženia. (3) Rada pre všeobecné záležitosti na svojom zasadnutí v roku 2009 so záujmom očakávala návrh Európskej komisie, ktorý Kosovu umožní zúčastňovať sa na programoch Únie. Európska komisia vydala svoj návrh v marci 2011. (4) Rada pre všeobecné záležitosti na svojom decembrovom zasadnutí v roku 2011 potvrdila svoje odhodlanie dosiahnuť dohodu o účasti Kosova na programoch Únie bez toho, aby boli dotknuté pozície členských štátov k otázke štatútu. (5) Rada pre zahraničné veci na svojom októbrovom zasadnutí v roku 2012 poverila Európsku komisiu, aby v mene Únie začala rokovania o rámcovej dohode s Kosovom o jeho účasti na programoch Únie. (6) Kosovo vyjadrilo svoje želanie zúčastniť sa na niekoľkých programoch Únie. (7) Článok 212 ZFEÚ sa týka opatrení hospodárskej, finančnej a technickej spolupráce s tretími krajinami inými ako rozvojovými krajinami. (8) Špecifické podmienky vrátane príslušného finančného príspevku na účasť Kosova na každom konkrétnom programe by sa mali stanoviť v dohode medzi Európskou komisiou, ktorá koná v mene Európskej únie, a orgánmi Kosova. (9) Podpisom a uzatvorením tejto rámcovej dohody nie sú dotknuté pozície členských štátov Únie k otázke štatútu Kosova, o ktorom sa rozhodne v súlade s ich vnútroštátnou praxou a medzinárodným právom, DOHODLI SA TAKTO: Článok 1 Kosovo je oprávnené zúčastňovať sa na týchto programoch Únie: a) existujúcich programoch Únie uvedených v prílohe a ich nástupníckych programoch, ktoré sú otvorené pre kandidátske krajiny a potenciálne kandidátske krajiny využívajúce predvstupovú stratégiu pre krajiny západného Balkánu v súlade s ustanoveniami týchto programov, a to po nadobudnutí platnosti rámcovej dohody (ďalej len „dohoda“); b) programoch Únie vytvorených alebo obnovených po nadobudnutí platnosti dohody, ktoré obsahujú úvodnú doložku, v ktorej sa stanovuje účasť Kosova. Kosovo sa môže zúčastňovať na programoch v súlade so svojimi záväzkami prijímať a uplatňovať normy v oblastiach, ktoré sú relevantné pre daný program, a s pokrokom dosiahnutým v tejto súvislosti. Článok 2 Kosovo finančne prispieva do všeobecného rozpočtu Európskej únie pomerne podľa špecifických programov, na ktorých sa zúčastňuje. Článok 3 Predstavitelia Kosova sa môžu ako pozorovatelia a v otázkach týkajúcich sa Kosova zúčastňovať na riadiacich výboroch zodpovedných za monitorovanie programov, na ktoré Kosovo prispieva finančne. Článok 4 Projekty a iniciatívy predložené účastníkmi z Kosova podliehajú v čo najväčšej možnej miere tým istým podmienkam, pravidlám a postupom vzťahujúcim sa na dotknuté programy, ako sú podmienky, pravidlá a postupy uplatňované na členské štáty. Článok 5 Špecifické podmienky týkajúce sa účasti Kosova na každom konkrétnom programe, a najmä splatný finančný príspevok, sa stanovujú v dohode medzi Európskou komisiou, ktorá koná v mene Európskej únie, a orgánmi Kosova. Ak Kosovo požiada o predvstupovú pomoc Európskej únie na základe nástroja predvstupovej pomoci[3] alebo na základe iného podobného nariadenia, ktorým sa zabezpečuje vonkajšia pomoc Európskej únie pre Kosovo a ktoré môže byť prijaté v budúcnosti, podmienky, ktorými sa riadi využívanie pomoci Európskej únie Kosovom, sa stanovia v dohode o financovaní. Článok 6 V dohode uvedenej v článku 5 prvom pododseku sa v súlade s nariadením o rozpočtových pravidlách Európskej únie stanovuje, že finančnú kontrolu alebo audity má vykonávať Európska komisia, Európsky úrad pre boj proti podvodom (OLAF) a Dvor audítorov Európskej únie alebo sa majú vykonávať na základe právomoci týchto orgánov. Stanovujú sa podrobné ustanovenia o finančnej kontrole a audite, administratívnych opatreniach, sankciách a vymáhaní, ktoré Európskej komisii, OLAF-u a Dvoru audítorov poskytnú rovnaké právomoci, ako sú právomoci v prípade príjemcov alebo dodávateľov usadených v Európskej únii. Článok 7 Dohoda sa uplatňuje neurčité obdobie. Dohodu môže vypovedať ktorákoľvek zmluvná strana prostredníctvom písomného oznámenia so šesťmesačnou lehotou. Článok 8 Zmluvné strany môžu dohodu prvýkrát preskúmať až po troch rokoch od nadobudnutia jej platnosti a potom raz za tri roky, a to na základe skúseností získaných pri skutočnej účasti Kosova na jednom alebo viacerých programoch Únie. Článok 9 Dohoda sa uplatňuje na území, na ktoré sa vzťahuje Zmluva o Európskej únii a Zmluva o fungovaní Európskej únie, a na území Kosova. Článok 10 Dohoda nadobúda platnosť dňom, keď sa zmluvné strany navzájom informovali o ukončení svojich postupov súvisiacich s nadobudnutím platnosti. Článok 11 Táto dohoda je vyhotovená v bulharskom, španielskom, českom, dánskom, nemeckom, estónskom, gréckom, anglickom, francúzskom, írskom, talianskom, lotyšskom, litovskom, maďarskom, maltskom, holandskom, poľskom, portugalskom, rumunskom, slovenskom, slovinskom, fínskom, švédskom, albánskom a srbskom jazyku. Všetky jazykové znenia sú rovnako autentické. V Bruseli XXX roku YYY. Za Európsku úniu predseda PRÍLOHA ZOZNAM SÚČASNÝCH PROGRAMOV ÚNIE UVEDENÝCH V ČLÁNKU 1 – Európsky program monitorovania Zeme (GMES)[4] – Rámcový program „Solidarita a riadenie migračných tokov“ na obdobie rokov 2007 – 2013[5] – Fiscalis 2013[6] – Colníctvo 2013[7] – Program pre podnikanie a inovácie[8] – Program Spoločenstva v oblasti zamestnanosti a sociálnej solidarity – PROGRESS[9] – Akčný program Spoločenstva v oblasti spotrebiteľskej politiky[10] – Program GALILEO[11] – Program a spoločný podnik SESAR[12] – Program Inteligentná energia – Európa[13] – Program na podporu politiky IKT[14] – Riešenia interoperability pre európske orgány verejnej správy (ISA)[15] – LIFE+[16] – Verejné zdravie[17] – Program celoživotného vzdelávania[18] – Kultúra[19] – Európa pre občanov[20] – Európsky audiovizuálny sektor (MEDIA 2007)[21] – Pericles (2002 – 2013)[22] – Mládež v akcii[23] – Výskum a inovácie[24] – Znalosti pre rast[25] * Toto označenie sa nedotýka stanovísk k štatútu a je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu o nezávislosti Kosova. [1] KOM(2009) 534 zo 14.10.2009. [2] KOM(2009) 534 zo 14.10.2009. [3] Ú. v. EÚ L 210, 31.7.2006. [4] Nariadenie Európskeho parlamentu a Rady (EÚ) č. 911/2010 z 22. septembra 2010 o európskom programe monitorovania Zeme (GMES) a jeho počiatočnej prevádzke (2011 – 2013). [5] Oznámenie Komisie Rade a Európskemu Parlamentu, ktorým sa zriaďuje rámcový program „Solidarita a riadenie migračných tokov“ na obdobie rokov 2007 – 2013 [KOM(2005) 123 zo 6.4.2005] a návrhy rozhodnutí Európskeho Parlamentu a Rady, ktorými sa zriaďuje: – Európsky fond pre integráciu štátnych príslušníkov tretích krajín na obdobie rokov 2007 – 2013, – Európsky fond pre utečencov na obdobie rokov 2008 – 2013, – Fond pre riadenie vonkajších hraníc na obdobie rokov 2007 – 2013, – Európsky fond pre riadenie návratov na obdobie rokov 2007 – 2013. [6] Rozhodnutie Európskeho parlamentu a Rady č. 1482/2007/ES z 11. decembra 2007, ktorým sa ustanovuje program Spoločenstva na zlepšenie fungovania daňových systémov na vnútornom trhu (Fiscalis 2013), KOM(2006) 202 v konečnom znení zo 17.5.2006. [7] Rozhodnutie Európskeho parlamentu a Rady č. 624/2007/ES z 23. mája 2007, ktorým sa ustanovuje akčný program pre colné správy v Spoločenstve (Colníctvo 2013), Ú. v. EÚ L 154, 14.6.2007, s. 25. [8] Súčasť rámcového programu pre konkurencieschopnosť a inovácie, rozhodnutie Európskeho parlamentu a Rady č. 1639/2006/ES z 24. októbra 2006, ktorým sa ustanovuje rámcový program pre konkurencieschopnosť a inovácie (2007 – 2013), Ú. v. EÚ L 310, 9.11.2006, s. 15. [9] Rozhodnutie Európskeho parlamentu a Rady č. 1672/2006/ES z 24. októbra 2006, ktorým sa zriaďuje program Spoločenstva v oblasti zamestnanosti a sociálnej solidarity, Ú. v. EÚ L 315, 15.11.2006, s. 1. [10] Rozhodnutie Európskeho parlamentu a Rady č. 1926/2006/ES z 18. decembra 2006, ktorým sa ustanovuje akčný program Spoločenstva v oblasti spotrebiteľskej politiky (2007 – 2013), Ú. v. EÚ L 404, 30.12.2006, s. 39. [11] Nariadenie Európskeho parlamentu a Rady (EÚ) č. 912/2010 z 22. septembra 2010 o zriadení Agentúry pre európsky GNSS, ktorým sa zrušuje nariadenie Rady (ES) č. 1321/2004 o štruktúrach riadenia európskych programov satelitnej rádiovej navigácie a ktorým sa mení a dopĺňa nariadenie Európskeho parlamentu a Rady (ES) č. 683/2008, Ú. v. EÚ L 276, 20.10.2010. [12] Nariadenie Rady (ES) č. 219/2007 z 27. februára 2007 o založení spoločného podniku na vývoj novej generácie európskeho systému riadenia letovej prevádzky (SESAR), Ú. v. EÚ L 64, 2.3.2007, s. 1. [13] Súčasť rámcového programu pre konkurencieschopnosť a inovácie, rozhodnutie Európskeho parlamentu a Rady č. 1639/2006/ES z 24. októbra 2006, ktorým sa ustanovuje rámcový program pre konkurencieschopnosť a inovácie (2007 – 2013), Ú. v. EÚ L 310, 9.11.2006, s. 15. [14] Súčasť rámcového programu pre konkurencieschopnosť a inovácie, rozhodnutie Európskeho parlamentu a Rady č. 1639/2006/ES z 24. októbra 2006, ktorým sa ustanovuje rámcový program pre konkurencieschopnosť a inovácie (2007 – 2013), Ú. v. EÚ L 310, 9.11.2006, s. 15. [15] Rozhodnutie Európskeho parlamentu a Rady č. 922/2009/ES zo 16. septembra 2009 o riešeniach interoperability pre európske orgány verejnej správy (ISA), Ú. v. EÚ L 260, 3.10.2009, s. 20. [16] Nariadenie Európskeho parlamentu a Rady (ES) č. 614/2007 z 23. mája 2007 o finančnom nástroji pre životné prostredie (LIFE+), Ú. v. EÚ L 149, 9.6.2007, s. 1. [17] Rozhodnutie Európskeho parlamentu a Rady č. 1350/2007/ES z 23. októbra 2007, ktorým sa ustanovuje druhý akčný program Spoločenstva v oblasti zdravia (2008 – 2013), Ú. v. EÚ L 301, 20.11.2007, s. 3. [18] Rozhodnutie Európskeho parlamentu a Rady č. 1720/2006/ES z 15. novembra 2006, ktorým sa ustanovuje akčný program v oblasti celoživotného vzdelávania. Ú. v. EÚ L 327, 24.11.2006, s. 45. [19] Rozhodnutie Európskeho parlamentu a Rady č. 1903/2006/ES z 12. decembra 2006, ktorým sa ustanovuje program Kultúra (2007 – 2013), Ú. v. EÚ L 378, 27. 12. 2006, s. 22. [20] Rozhodnutie Európskeho parlamentu a Rady č. 1904/2006/ES z 12. decembra 2006, ktorým sa na obdobie rokov 2007 – 2013 ustanovuje program Európa pre občanov na podporu aktívneho európskeho občianstva, Ú. v. EÚ L 378, 27.12.2006, s. 32. [21] Rozhodnutie Európskeho parlamentu a Rady č. 1718/2006/ES z 15. novembra 2006 o vykonávaní programu na podporu európskeho audiovizuálneho sektora (MEDIA 2007), Ú. v. EÚ L 327, 24.11.2006, s. 12. [22] Rozhodnutie Rady 2006/75/ES z 30. januára 2006, ktorým sa mení a dopĺňa a predlžuje rozhodnutie 2001/923/ES o vytvorení výmenného, pomocného a školiaceho programu na ochranu eura proti falšovaniu (program Pericles), Ú. v. EÚ L 36, 8.2.2006, s. 40. [23] Rozhodnutie Európskeho parlamentu a Rady č. 1719/2006/ES z 15. novembra 2006, ktorým sa ustanovuje program Mládež v akcii na obdobie 2007 – 2013, Ú. v. EÚ L 327, 24.11.2006, s. 30. [24] Siedmy rámcový program Európskeho spoločenstva v oblasti výskumu, technického rozvoja a demonštračných činností (2007 – 2013), Ú. v. EÚ L 400, 30.12.2006. [25] Siedmy rámcový program Európskeho spoločenstva pre atómovú energiu (Euratom) v oblasti jadrového výskumu a odbornej prípravy (2007 – 2011), obnovený rozhodnutím Rady z 19. decembra 2011 o rámcovom programe Európskeho spoločenstva pre atómovú energiu v oblasti jadrového výskumu a odbornej prípravy (2012 – 2013), Ú. v. EÚ L 47, 18.2.2012.